L-għodwa t-tajba. Ninsab onorat li qiegħed hawnhekk illum fil-belt memorabbli ta' Nagasaki. Grazzi tal-merħba tagħkom. Ninsab profondament kommoss biż-żjara tiegħi fil-Mużew tal-Bomba Atomika, il-Memorjal Nazzjonali tal-Paċi, u l-konverżazzjonijiet li kelli. Anki żjara daqstant qasira ġabitni konxju ħafna ta' kemm hija traġika l-lezzjoni ta' Nagasaki, u madankollu, kemm hija mimlija tama. Illum, jumejn qabel il-laqgħa tal-mexxejja dinjija f'Osaka, għandha tkun ukoll lezzjoni ta' responsabbiltà għall-futur komuni tagħna. Huwa minn hawn, minn Nagasaki, li kliem ta' twissija u appell sempliċi għandhom jintlaqgħu mill-parteċipanti kollha tal-G20: Qumu minn hemm qabel ma jkun tard wisq. Ix-xena globali ma tistax issir sfera fejn dawk aktar b'saħħithom jiddettaw il-kondizzjonijiet tagħhom lil dawk aktar dgħajfa bla ebda riżerva, fejn l-egoiżmu jiddomina fuq is-solidarjetà, u fejn l-emozzjonijiet nazzjonalistiċi jiddominaw fuq is-sens komun. Għandkom tifhmu: terfgħu r-responsabbiltà mhux biss tal-interessi tagħkom stess, iżda fuq kollox, għall-paċi u ordni dinjija sikura u ġusta. It-theddidiet ta' rikatt nukleari li huwa dejjem preżenti fil-politika tal-Korea ta' Fuq u r-retorika tal-Iran, il-kunflitti reġjonali: fis-Sirja, l-Ukrajna jew fil-Libja, l-istabbiltà f'għexieren ta' postijiet fil-kontinenti kollha, it-tensjonijiet kummerċjali bejn l-akbar superpotenzi dinjija, kif ukoll konsegwenzi li għadhom mhux rikonoxxuti bis-sħiħ ta' theddidiet li ġejjin mill-kriżi klimatika u l-istadji li jmiss tar-revoluzzjoni teknoloġika, juruna kemm waslet max-xifer id-dinja. Inkomplu nagħmlu ta' bir-ruħna li għandna kontroll sħiħ tad-dinamiċi tal-avvenimenti u l-bidliet, iżda dan huwa illużjoni. L-għarfien ta' dawk ir-riskji għandu jiggwida d-diskussjonijiet f'Osaka. Huwa intom, il-mexxejja tas-superpotenzi dinjija, li intom responsabbli għall-fatt li l-lezzjoni ta' Nagasaki ma tkunx għal xejn. Ara l-paġna tal-laqgħa